ഖരമാലിന്യ സംസ്കരണ പ്ലാന്റിലെ മാലിന്യങ്ങള് നീക്കിത്തുടങ്ങി ഒറ്റപ്പാലം: പനമണ്ണ ഖരമാലിന്യ സംസ്കരണ പ്ലാന്റിലെ മാലിന്യങ്ങള് നീക്കിത്തുടങ്ങി. പ്ലാന്റിന്റെ പ്രവര്ത്തനത്തില് ഹരിത ട്രൈബ്യൂണല് അതൃപ്തിയറിയിച്ചതിനെ തുടര്ന്നാണ് നഗരസഭയുടെ നടപടി. പ്ലാന്റില് ഒരു പതിറ്റാണ്ടോളമായി കെട്ടിക്കിടക്കുന്ന മാലിന്യം നീക്കാന് പ്രത്യേക പദ്ധതി തയ്യാറാക്കിയിട്ടുണ്ട്. നഗരസഭയും മലിനീകരണ നിയന്ത്രണബോര്ഡും ചേര്ന്നാണ് പദ്ധതിരേഖ തയ്യാറാക്കിയത്. ഓഗസ്റ്റ് ആറിനുള്ള വാദം കേള്ക്കലില് മാലിന്യം നീക്കാനുള്ള ഈ പദ്ധതി നഗരസഭ ഹരിത ട്രൈബ്യൂണലിനെ അറിയിക്കും. ഇതുവരെ 43 ടണ് മാലിന്യമാണ് പ്ലാന്റില് നിന്ന് മാറ്റിയത്. പ്ലാസ്റ്റിക് സംസ്കരണ യൂണിറ്റിലുള്പ്പെടെ കെട്ടിക്കിടന്ന പ്ലാസ്റ്റിക് മാലിന്യമാണ് ഗ്രീന്കേരള കന്പനി മുഖാന്തരം നീക്കം ചെയ്തത്. പ്ലാന്റിലെ പ്ലാസ്റ്റിക് സംസ്കരണ യന്ത്രങ്ങള് തകരാറിലാണ്. ഇത് അറ്റകുറ്റപ്പണി നടത്തി പ്രവര്ത്തനംതുടങ്ങാന് നടപടിയായിട്ടുണ്ട്. ഒപ്പം തൊഴിലാളികള്ക്ക് പ്ലാസ്റ്റിക്കിന്റെ വിവിധ വിഭാഗങ്ങള് പരിശോധിച്ച് തരംതിരിക്കാനുള്ള പരിശീലനവും പൂര്ത്തിയാക്കിയിട്ടുണ്ട്. പ്ലാന്റിലെ മാലിന്യം കുറച്ചുകൊണ്ടു വന്ന് ശാസ്ത്രീയമായ സംസ്കരണത്തിലേക്ക് മാറാനാണ് നഗരസഭയുടെ പദ്ധതി. ഈ പദ്ധതികള് ഹരിത ട്രൈബ്യൂണലിലും അവതരിപ്പിക്കും.